ROZHODNUTIE KOMISIE
zo 14. apríla 2009
o nezaradení niektorých látok do prílohy I, IA alebo IB k smernici Európskeho parlamentu a Rady 98/8/ES o uvádzaní biocídnych výrobkov na trh
[oznámené pod číslom K(2009) 2566]
(Text s významom pre EHP)
(2009/324/ES)
KOMISIA EURÓPSKYCH SPOLOČENSTIEV,
so zreteľom na Zmluvu o založení Európskeho spoločenstva,
so zreteľom na smernicu Európskeho parlamentu a Rady 98/8/ES zo 16. februára 1998 o uvádzaní biocídnych výrobkov na trh (1), a najmä na jej článok 16 ods. 2 druhý pododsek,
keďže:
(1)
V nariadení Komisie (ES) č. 1451/2007 zo 4. decembra 2007 o druhej fáze desaťročného pracovného programu uvedeného v článku 16 ods. 2 smernice Európskeho parlamentu a Rady 98/8/ES o uvádzaní biocídnych výrobkov na trh (2) sa ustanovuje zoznam aktívnych látok, ktoré sa majú posúdiť na účely ich prípadného zaradenia do prílohy I, IA alebo IB k smernici 98/8/ES.
(2)
V prípade mnohých kombinácií látok a typov výrobkov zaradených do daného zoznamu sa pôvodní účastníci prestali zúčastňovať na kontrolnom programe.
(3)
Podľa článku 11 ods. 2, článku 12 ods. 1 a článku 13 ods. 5 nariadenia (ES) č. 1451/2007 Komisia preto o tejto skutočnosti informovala členské štáty. Tieto informácie boli 14. júna 2006 uverejnené aj elektronickými prostriedkami.
(4)
Iné osoby prejavili do troch mesiacov od tohto uverejnenia záujem prevziať úlohu účastníka pre niektoré kombinácie látok a typov výrobkov.
(5)
Rozhodnutím Komisie 2007/794/ES (3) sa v prípade týchto kombinácií látok a typov výrobkov stanovil nový termín na predkladanie kompletnej dokumentácie do 30. apríla 2008.
(6)
V prípade niektorých týchto kombinácií látok a typov výrobkov však nebola do tohto termínu kompletná dokumentácia doručená.
(7)
Podľa článku 12 ods. 4 a článku 12 ods. 5 nariadenia (ES) č. 1451/2007 by sa preto tieto látky nemali zaradiť do prílohy I, IA alebo IB k smernici 98/8/ES pre príslušné typy výrobkov.
(8)
Opatrenia ustanovené v tomto rozhodnutí sú v súlade so stanoviskom Stáleho výboru pre biocídne výrobky,
PRIJALA TOTO ROZHODNUTIE:
Článok 1
Látky uvedené v prílohe k tomuto rozhodnutiu sa nezaraďujú do prílohy I, IA alebo IB k smernici 98/8/ES pre príslušné typy výrobkov.
Článok 2
Na účely článku 4 ods. 2 nariadenia (ES) č. 1451/2007 sa toto rozhodnutie uplatňuje od 1. júna 2009.
Článok 3
Toto rozhodnutie je určené členským štátom.
V Bruseli 14. apríla 2009